**Notă informativă**

**privind elaborarea proiectului Hotărîrii Guvernului pentru aprobarea Metodologiei de analiză şi testare a laptelui tratat termic**

**destinat consumului uman direct**

Prezentul proiect de hotărîre a Guvernului este elaborat în scopul stabilirii unor metode de referință în materie de analiză și testare a laptelui tratat termic destinat consumului uman direct, ce impune stabilirea metodelor care să permită determinarea substanței uscate, a conținutului de substanțe grase, a conținutului de substanțe uscate degresate, a conținutului în azot total, a conținutului de proteine și a masei volumice.

Metodele menționate cuprind în special stabilirea procedeelor de analiză și criteriilor de fidelitate, în scopul asigurării unei interpretări uniforme a rezultatelor.

Totodată, necesitatea elaborării şi promovării proiectului de hotărîre a Guvernului pentru aprobarea Metodologiei de analiză şi testare a laptelui tratat termic destinat consumului uman direct este condiţionată de procesul de armonizare a legislației Republicii Moldova cu legislația comunitară în conformitate cu legea nr. 112 din 02.07.2014 pentru ratificarea Acordului de Asociere între Republica Moldova pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, precum și întru executarea Planului naţional de acţiuni pentru implementarea Acordului de Asociere Republica Moldova–Uniunea Europeană în perioada 2017–2019, aprobat prin Hotărîrea Guvernului nr. 1472 din 30.12.2016.

Astfel, Republica Moldova își apropie treptat legislația sanitară și fitosanitară și cea în domeniul bunăstării animalelor de legislația Uniunii Europene, în conformitate cu anexa XXIV-B la Acord, Capitolul 4, Măsuri Sanitare şi Fitosanitare, prin transpunerea **Deciziei Consiliului din 14 noiembrie 1992 privind stabilirea anumitor metode de analiză și testare a laptelui tratat termic destinat consumului uman direct (92/608 CEE).**

Prezentul proiect de Hotărîre a Guvernului nu implică cheltuieli financiare din cadrul bugetului de stat. Toate cheltuielile adiționale care vor surveni, vor fi alocate în limita mijloacelor financiare aprobate în legea bugetară anuală.

**Prezentul proiect de act normativ nu are impact asupra activității de întreprinzător și** nu necesită elaborarea analizei impactului de reglementare.

În contextul celor expuse, considerăm oportun şi necesar examinarea şi aprobarea proiectului emis spre avizare.

**Secretar general de stat Iurie UȘURELU**

Ex.: Lucia Dănăilă

Tel.: 0-22-204-522

Email: lucia.danaila@madrm.gov.md